Cilj tega predloga je zagotoviti nadaljevanje dveh programov dvostranskega sodelovanja, v katerih sodeluje Irska, to sta program PEACE IV (Irska-Združeno kraljestvo) in program Združeno kraljestvo-Irska (Irska-Severna Irska-Škotska).

V Sporočilu Komisije z naslovom „Priprave na izstop Združenega kraljestva iz Evropske unije 30. marca 2019: načrt ukrepov za nepredvidljive razmere“ je navedeno, da je Komisija prav tako „zavezana zagotoviti nadaljevanje trenutnih programov PEACE in INTERREG v obmejnih grofijah Irske in Severne Irske, pri katerih sodeluje tudi Združeno kraljestvo.“

Združeno kraljestvo je 29. marca 2017 v skladu s členom 50 Pogodbe o Evropski uniji predložilo uradno obvestilo o nameri o izstopu iz Unije. To pomeni, da bo od 30. marca 2019 (datum izstopa) za Združeno kraljestvo prenehala veljati primarna in sekundarna zakonodaja Unije, če sporazum o izstopu ne bo ratificiran. Takrat bo Združeno kraljestvo postalo tretja država.

Cilj tega predloga je zagotoviti, da se v primeru neratifikacije sporazuma o izstopu nadaljujeta programa dvostranskega sodelovanja, v katerih sodeluje Irska, in sicer program PEACE IV (Irska-Združeno kraljestvo) in program Združeno kraljestvo-Irska (Irska-Severna Irska-Škotska), ne da bi se spremenili zneski, dodeljeni tema programoma, in njuno financiranje. Programa se bosta še naprej financirala iz proračuna Unije. Možnost izvajanja potrebnega nadzora in revizij v vseh sodelujočih regijah bo treba potrditi s sporazumom med Komisijo in organi Združenega kraljestva in bo pogoj za financiranje.

V skladu s smernicami za boljše pravno urejanje ocena učinka zaradi narave predlaganega ukrepa ni bila izvedena. Druge bistveno drugačne možnosti politike niso na voljo. Predvideni ukrep je edina izvedljiva možnost politike za zagotovitev urejenega nadaljevanja dveh programov dvostranskega sodelovanja, v katerih sodeluje Irska, to sta program PEACE IV (Irska-Združeno kraljestvo) in program Združeno kraljestvo-Irska (Irska-Severna Irska-Škotska), po izstopu Združenega kraljestva iz Unije.

Ker se bo ta uredba, ki začne veljati dan po objavi v Uradnem listu Evropske unije, uporabljala le, če sporazum o izstopu, sklenjen z Združenim kraljestvom v skladu s členom 50(2) Pogodbe o Evropski uniji, ne bo začel veljati do datuma, ko se bosta Pogodbi prenehali uporabljati za Združeno kraljestvo in v njem, je predlagani ad hoc akt primernejši kot uredba v obliki akta o spremembi.

(1)Združeno kraljestvo je 29. marca 2017 v skladu s členom 50 Pogodbe o Evropski uniji predložilo uradno obvestilo o nameri o izstopu iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, tj. 30. marca 2019, razen če Evropski svet po dogovoru z Združenim kraljestvom soglasno ne sklene, da se to obdobje podaljša.

(2)Izstop poteka v programskem obdobju 2014–2020, v katerem Združeno kraljestvo sodeluje v petnajstih programih v okviru cilja „evropsko teritorialno sodelovanje“ (v nadaljnjem besedilu: programi sodelovanja). Dva od teh programov, v katerih sodeluje tudi Severna Irska, podpirata mir in spravo ter sodelovanje sever-jug na podlagi „Velikonočnega sporazuma“ in ju namerava Unija nadaljevati, tudi če Združeno kraljestvo izstopi iz Unije, ne da bi do datuma, ko se Pogodbi prenehata uporabljati za Združeno kraljestvo in v njem v skladu s členom 50(3) Pogodbe o Evropski uniji, začel veljati sporazum o izstopu. Zato bi morala biti ta uredba omejena na navedena programa sodelovanja.

(3)Zadevna programa sodelovanja urejajo zlasti Uredba (EU) št. 1299/2013 Evropskega parlamenta in Sveta, Uredba (EU) št. 1303/2013 Evropskega parlamenta in Sveta ter Uredba (EU, Euratom) 2018/1046 Evropskega parlamenta in Sveta. Ta uredba bi morala vsebovati določbe, ki bi omogočile nadaljevanje teh dveh programov sodelovanja v skladu z navedenimi uredbami tudi po izstopu Združenega kraljestva iz Unije.

(4)Organ upravljanja za programa dvostranskega sodelovanja PEACE IV (Irska-Združeno kraljestvo) in Združeno kraljestvo-Irska (Irska-Severna Irska-Škotska) je Organ za posebne programe EU (Special EU Programmes Body – SEUPB), ustanovljen na podlagi Sporazuma med vlado Irske in vlado Združenega kraljestva Velika Britanija in Severna Irska o ustanovitvi izvajalskih organov, ki je bil podpisan 8. marca 1999 (t. i. britansko-irski sporazum z dne 8. marca 1999). Ker v navedenih programih sodelovanja sodeluje Severna Irska, bi se morala programa nadaljevati s potrebnimi dopolnilnimi določbami.

(5)Za namene nadaljevanja navedenih programov je treba pojasniti, da lahko zadevna programa sodelovanja, brez poseganja v člen 20(2) in (3) Uredbe (EU) št. 1299/2013, zajemata sodelujoče regije v Združenem kraljestvu, ki bi morale biti enakovredne regijam na ravni NUTS 3.

(6)Za namene nadaljevanja navedenih programov s financiranjem iz splošnega proračuna EU bi bilo treba skleniti upravni sporazum med Komisijo in organi Združenega kraljestva z učinkom od datuma, na katerega se Pogodbi prenehata uporabljati za Združeno kraljestvo in v njem, da se omogočijo nadzor in revizije zadevnih programov. Če potrebnega nadzora in revizij ne bo mogoče izvesti, bi morala Komisija imeti možnost, da prekine roke izplačil, začasno ustavi plačila in uporabi finančne popravke, kot je določeno v členih 83, 142, 144 in 145 Uredbe (EU) št. 1303/2013.

(7)V skladu s členom 76 Uredbe (EU) št. 1303/2013 sklepa Komisije o odobritvi programa PEACE IV (Irska-Združeno kraljestvo) (C(2015) 8564 z dne 30. novembra 2015, kakor je bil spremenjen s sklepom C(2018) 5126 z dne 26. julija 2018) in programa Interreg V-A (C(2015) 890 z dne 12. februarja 2015, kakor je bil spremenjen s sklepom C(2016) 1547 z dne 10. marca 2016) še naprej pomenita sklep o financiranju v smislu finančne uredbe in s tem tudi pravno obveznost v smislu navedene uredbe. Združeno kraljestvo ostaja odgovorno za svoje finančne obveznosti, ki jih je prevzelo kot država članica in se nanašajo na navedene pravne obveznosti Unije.

(8)Združeno kraljestvo od datuma, ko se Pogodbi prenehata uporabljati, ne bo več vključeno v „del programskega območja, ki pripada Uniji“ v smislu člena 20(1) Uredbe (EU) št. 1299/2013. Zato bi bilo treba prilagoditi določbe o upravičenosti operacij glede na lokacijo.

(9)Da bi se omogočila takojšnja uporaba ukrepov iz te uredbe, bi ta uredba morala začeti veljati dan po objavi v Uradnem listu Evropske unije. Ta uredba bi se morala uporabljati le, če do datuma, na katerega se Pogodbi prenehata uporabljati za Združeno kraljestvo in v njem v skladu s členom 50(3) Pogodbe o Evropski uniji, ne začne veljati sporazum o izstopu, sklenjen z Združenim kraljestvom v skladu s členom 50(2) Pogodbe o Evropski uniji –

SPREJELA NASLEDNJO UREDBO:

Člen 1

Predmet urejanja in področje uporabe

Ta uredba vsebuje določbe za obravnavanje posledic izstopa Združenega kraljestva iz Unije, če do datuma, na katerega se Pogodbi prenehata uporabljati za Združeno kraljestvo in v njem v skladu s členom 50(3) Pogodbe o Evropski uniji, ne začne veljati sporazum o izstopu, sklenjen z Združenim kraljestvom v skladu s členom 50(2) Pogodbe o Evropski uniji, da bi se nadaljevala naslednja programa sodelovanja, ki ju zajema Uredba (EU) št. 1299/2013 in v katerih sodeluje Združeno kraljestvo (v nadaljnjem besedilu: programa sodelovanja):

(1)PEACE IV (Irska-Združeno kraljestvo);

(2)Združeno kraljestvo-Irska (Irska-Severna Irska-Škotska).

Za programa sodelovanja, ki sta predmet določb te uredbe, se še naprej uporablja Uredba (EU) št. 1299/2013.

Člen 2

Geografska pokritost

Programa sodelovanja lahko, brez poseganja v člen 20(2) in (3) Uredbe (EU) št. 1299/2013, zajemata sodelujoče regije v Združenem kraljestvu, ki so enakovredne regijam na ravni NUTS 3.

Člen 3

Organi, pristojni za programe

Z odstopanjem od člena 21(1) Uredbe (EU) št. 1299/2013:

–Organ za posebne programe EU (Special EU Programmes Body – SEUPB), ki deluje kot organ upravljanja in organ za potrjevanje programa PEACE IV (Irska-Združeno kraljestvo) in programa Združeno kraljestvo-Irska (Irska-Severna Irska-Škotska), še naprej opravlja svoje naloge;